Terveydenhoitaja syyttää ajojahdista - epäillään perheen tietojen laittomasta katsomisesta - Kotimaa - Ilta-Sanomat
Terveydenhoitaja syyttää ajojahdista - epäillään perheen tietojen laittomasta katsomisesta
Terveydenhoitajaa syytetään potilastietojen laittomasta katsomisesta.
Julkaistu: 30.9.2013 14:36
30.9.2013 14:36
Länsisuomalaisen terveydenhoitajan epäillään katsoneen luvatta länsisuomalaisen perheen potilastietoja. Terveydenhoitajalle luettiin maanantaina Varsinais-Suomen käräjäoikeudessa syyte virkavelvollisuuden rikkomisesta.
Haastehakemuksen mukaan terveydenhoitaja syyllistyi rikokseen vuoden 2008 maaliskuun ja vuoden 2010 toukokuun välisenä aikana.
Terveydenhoitaja työskenteli epäillyn rikoksen tekoaikaan neuvolassa. Hänen ja samalta paikkakunnalta olevan perheen välinen asiakkuus päättyi vuoden 2008 keväällä, kun perhe halusi vaihtaa neuvolaa. Terveydenhoitaja haki ja selasi perheen tietoja potilastietojärjestelmästä kuitenkin vielä tämän jälkeen, vaikka hoitosuhde oli päättynyt.
Terveydenhoitaja kiisti oikeudessa syytteen ja vaati sen hylkäämistä. Hänen mielestään kyseessä on ajojahti.
– En tajua ollenkaan, mistä tässä on kysymys, terveydenhoitaja puolustautui oikeudessa.
Terveydenhoitajan mukaan tietojen katsominen liittyi osaksi neuvolan vaihtamisesta johtuviin käytännön toimiin. Hänen mukaansa osa tietojen hausta ja selaamisesta selittyy sillä, että joku muu henkilökuntaan kuuluvista on pyytänyt häntä katsomaan perheen tietoja. Hän arveli myös, että joku henkilökunnasta on katsonut itse hänen koneeltaan ja hänen tunnuksillaan perheen tietoja.
Syyttäjä ei pitänyt terveydenhoitajan selityksiä potilastietojen katselusta uskottavina.
Terveydenhoitaja on saanut perheen potilastietojen katsomisesta jo varoituksen kotikunnaltaan. Syyttäjä vaatii hänelle nyt virkavelvollisuuden rikkomisesta sakkorangaistusta. Oikeus antaa päätöksen jutussa myöhemmin.